section_heading: Rani život i Wallaceov ustanak
paragraph_text: Potomak je anglo-normanske obitelji Bruce, koja je došla u Škotsku u 12. stoljeću. Budući da je njegov djed, lord Robert V. de Bruce († 1295.), bio u rodbinskoj vezi sa škotskom kraljevskom obitelji, tražio je krunu za sebe, u trenutku kada je 1290. godine prijestolje ostalo upražnjeno. Međutim, engleski kralj Eduard I. († 1307.) se nametnuo kao feudalni gospodar Škotske te je škotsku krunu i prijestolje dodijelio svom odabraniku, Ivanu de Balliolu.